Folketing
2004-05-18

Det Radikale Venstre har i flere år været fortaler for øget specialisering i NATO. Pointen er, at landene ikke skal kunne alt, men være gode til det, de kan, og satse på at tilvejebringe kapacitet til internationale opgaver, hvor NATO mangler. Den europæiske del af NATO har generelt overskud af jagerfly. Det er oplagt at tilbyde de baltiske lande afvisningsberedskab, så de i stedet for dyre jagerfly kan investere i f.eks. soldater til fredsbevarende opgaver. Det er af den grund, og i øvrigt fordi vi finder det helt naturligt at støtte de baltiske lande med at løse en sådan opgave, når de ønsker det, at Det Radikale Venstre med stor glæde stemmer for dette forslag. Så kan jeg ikke vare mig for en lille korrektion til hr. Helge Adam Møller, som sagde, at disse tre baltiske lande, havde været medlemmer af Warszawapagten. Det er jo strikte ikke rigtigt. De var sovjetrepublikker og ikke nogen selvstændig enhed inden for Warszawapagten. Det er jo det, der er det helt store og særlige ved de baltiske lande, at de fra at være republikker i Sovjetunionen nu er blevet til selvstændige lande.